9. การจัดการ

โครงสร้างองค์กร (Organization Chart)

[]

1.  โครงสร้างการจัดการ

โครงสร้างการจัดการของบริษัท ประกอบด้วย คณะกรรมการบริษัท คณะกรรมการบริหาร
คณะกรรมการตรวจสอบ ตามรายละเอียดดังนี้

คณะกรรมการบริษัท (Board of Directors)

คณะกรรมการบริษัท สยามเจเนอรัลแฟคตอริ่ง จำกัด (มหาชน) ตามหนังสือรับรองกระทรวงพาณิชย์
ลงวันที่ 7 มิถุนายน 2544 ประกอบด้วยกรรมการจำนวน 7 ท่าน คือ

1. นายจิรวุฒิ บุญศิริ ประธานกรรมการ

2. นายมีชัย คงแสงไชย กรรมการ

3. นางดารา อุษณาโชติ กรรมการอิสระ

4. นายโสภณ เพชรเรือนทอง กรรมการอิสระ

5. นายชฎิล พรหมพันธุ์ กรรมการอิสระ

6. Mr. Kenneth C.H. Wong กรรมการ

7. นายธีรภัทร์ โกยสุขโข กรรมการผู้จัดการ

อำนาจของคณะกรรมการบริษัท

1.  คณะกรรมการบริษัท มีอำนาจดูแลและจัดการบริษัทให้ดำเนินธุรกิจไปตามกฎหมาย วัตถุประสงค์
    และข้อบังคับของบริษัท รวมทั้งมติของที่ประชุมผู้ถือหุ้น

2.  คณะกรรมการบริษัท มีอำนาจเลือกกรรมการคนหนึ่งเป็นประธานกรรมการ
    และจะเลือกรองประธานกรรมการก็ได้ ตามที่คณะกรรมการเห็นสมควร

3.  คณะกรรมการบริษัท มีอำนาจแต่งตั้งกรรมการคนหนึ่งเป็นกรรมการผู้จัดการ
    โดยให้มีอำนาจหน้าที่ตามที่คณะกรรมการเห็นสมควร

4.  คณะกรรมการบริษัท มีอำนาจพิจารณากำหนด
    และแก้ไขเปลี่ยนแปลงชื่อกรรมการผู้มีอำนาจลงนามผูกพันบริษัท

หน้าที่ของคณะกรรมการบริษัท

หน้าที่ของคณะกรรมการบริษัท มีดังนี้

1.  ดูแลและจัดการบริษัทให้ดำเนินธุรกิจไปตามกฎหมาย วัตถุประสงค์ และข้อบังคับของบริษัท
    รวมทั้งมติของที่ประชุมผู้ถือหุ้น

2.  คณะกรรมการต้องเลือกบุคคลซึ่งมีคุณสมบัติและไม่มีลักษณะต้องห้ามตามกฎหมายเป็นกรรมการ

3.  คณะกรรมการต้องจัดให้มีการประชุมผู้ถือหุ้นเป็นการประชุมใหญ่สามัญประจำปี
    ภายในสี่เดือนนับแต่วันสิ้นสุดของรอบปีบัญชีของบริษัท การประชุมผู้ถือหุ้นคราวอื่นนอกจากนี้
    ให้เรียกว่าการประชุมวิสามัญ
    โดยคณะกรรมการจะเรียกประชุมผู้ถือหุ้นเป็นการประชุมวิสามัญเมื่อใดก็ได้สุดแต่จะเห็นสมควร

4.  คณะกรรมการต้องประชุมกันอย่างน้อยสามเดือนต่อหนึ่งครั้ง

5.  คณะกรรมการต้องจัดให้มีการทำงบดุลและบัญชีกำไรขาดทุน ณ วันสิ้นสุดของรอบปีบัญชีของบริษัท
    เสนอต่อที่ประชุมผู้ถือหุ้นในการประชุมสามัญประจำปี
    เพื่อพิจารณาอนุมัติงบดุลและบัญชีกำไรขาดทุนนี้
    คณะกรรมการต้องจัดให้มีผู้สอบบัญชีตรวจสอบให้เสร็จก่อนนำเสนอต่อที่ประชุมผู้ถือหุ้น

การแต่งตั้งและการพ้นจากตำแหน่งกรรมการบริษัท

การแต่งตั้งและการพ้นจากตำแหน่งกรรมการบริษัท มีดังนี้

1.  คณะกรรมการของบริษัทต้องมีไม่น้อยกว่าห้าคน
    และกรรมการไม่น้อยกว่ากึ่งหนึ่งของจำนวนกรรมการทั้งหมดจะต้องมีถิ่นที่อยู่ในประเทศไทย

2.  การเลือกตั้งกรรมการให้กระทำโดยที่ประชุมผู้ถือหุ้น ตามหลักเกณฑ์ และวิธีการดังต่อไปนี้

    1.  ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียงตามจำนวนหุ้นที่ตนถือ

    2.  ผู้ถือหุ้นแต่ละคนจะใช้สิทธิตามคะแนนเสียงที่มีอยู่ทั้งหมดตาม ข้อ 2.1
        เลือกตั้งบุคคลคนเดียวหรือหลายคนเป็นกรรมการก็ได้
        แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

    3.  บุคคลซึ่งได้คะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
        ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนที่จะพึงมี
        หรือพึงจะเลือกตั้งในครั้งนั้น ให้ผู้เป็นประธานที่ประชุมเป็นผู้ชี้ขาด

3.  ในการประชุมสามัญประจำปีทุกครั้ง
    ให้กรรมการหนึ่งในสามของจำนวนกรรมการในขณะนั้นพ้นจากตำแหน่งถ้าจำนวนกรรมการที่จะพ้นจากตำแหน่งไม่อาจแบ่งออกได้พอดีหนึ่งในสามก็
    ให้ใช้จำนวนที่ใกล้เคียงกัน แต่ไม่เกินหนึ่งในสาม

  การพ้นจากตำแหน่งของกรรมการภายหลังจากวันที่ข้อบังคับมีผลใช้บังคับในสองปีแรกให้ใช้วิธีจับฉลาก
  ส่วนในปีต่อ ๆ ไป ให้กรรมการซึ่งอยู่ในตำแหน่งนานที่สุดเป็นผู้พ้นจากตำแหน่ง หากในคราวใด
  มีกรรมการหลายคนอยู่ในตำแหน่งมานานเท่า ๆ กัน
  เป็นจำนวนมากกว่าจำนวนกรรมการที่ต้องพ้นจากตำแหน่งในคราวนั้นให้กรรมการดังกล่าวพ้นจากตำแหน่งโดยใช้วิธีจับฉลาก

  กรรมการซึ่งพ้นจากตำแหน่งด้วยเหตุดังกล่าว อาจได้รับเลือกตั้งให้กลับเข้ารับตำแหน่งอีกได้

4.  นอกจากการพ้นตำแหน่งตามวาระแล้ว กรรมการจะพ้นจากตำแหน่งเมื่อ

  - ตาย

  - ลาออก

-   ขาดคุณสมบัติ หรือมีลักษณะต้องห้ามตามกฎหมายว่าด้วยบริษัทมหาชนจำกัด
    และกฎหมายว่าด้วยหลักทรัพย์และตลาดหลักทรัพย์

-   ที่ประชุมผู้ถือหุ้นลงมติให้ออกตามข้อ 6

-   ศาลมีคำสั่งให้ออก

5.  ในกรณีที่คณะกรรมการพ้นจากตำแหน่งทั้งคณะ
    ให้คณะกรรมการที่พ้นจากตำแหน่งยังคงต้องอยู่รักษาการในตำแหน่งเพื่อดำเนินกิจการของบริษัทต่อไปเพียงเท่าที่จำเป็นจนกว่าคณะกรรมการชุดใหม่เข้ารับหน้าที่
    และคณะกรรมการที่พ้นจากตำแหน่งต้องจัดให้มีการประชุมผู้ถือหุ้น
    เพื่อเลือกตั้งคณะกรรมการชุดใหม่ภายในหนึ่งเดือนนับแต่วันพ้นจากตำแหน่ง
    โดยส่งหนังสือนัดประชุมให้ผู้ถือหุ้นทราบไม่น้อยกว่าสิบสี่วันก่อนวันประชุม

6.  กรรมการคนใดลาออกจากตำแหน่งให้ยื่นใบลาออกต่อบริษัท
    โดยการลาออกนั้นจะมีผลนับตั้งแต่วันที่ใบลาออกไปถึงบริษัท
    กรรมการซึ่งลาออกจะแจ้งการลาออกของตนให้นายทะเบียนทราบด้วยก็ได้

7.  ที่ประชุมผู้ถือหุ้นอาจลงมติให้กรรมการคนใดออกจากตำแหน่งก่อนถึงคราวออกตามวาระได้ด้วยคะแนนเสียงไม่น้อยกว่าสามในสี่ของจำนวนผู้ถือหุ้นซึ่งมาประชุม
    และมีสิทธิออกเสียง
    และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

8.  ในกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระ
    ให้คณะกรรมการเลือกบุคคลซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป
    เว้นแต่วาระของกรรมการจะเหลือน้อยกว่าสองเดือน
    โดยบุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนเข้ามาแทน

  มติของคณะกรรมการดังกล่าวจะต้องประกอบด้วยคะแนนเสียงไม่น้อยกว่าสามในสี่ของจำนวนกรรมการที่ยังเหลืออยู่

คณะกรรมการบริหาร (Executive Committee)

ที่ประชุมวิสามัญผู้ถือหุ้น ครั้งที่ 1/2544 เมื่อวันที่ 19 มกราคม 2544
ได้อนุมัติให้คณะกรรมการเป็นผู้พิจารณาและแต่งตั้งกรรมการผู้มีอำนาจลงนามผูกพันบริษัท
และที่ประชุมคณะกรรมการบริษัท ครั้งที่ 4/2544 เมื่อวันที่ 27 เมษายน 2544
ได้แต่งตั้งกรรมการผู้มีอำนาจลงนามจำนวนสามท่าน ประกอบด้วย

1. นายจิรวุฒิ บุญศิริ ประธานกรรมการ

2. นายมีชัย คงแสงไชย กรรมการ

3. นายธีรภัทร์ โกยสุขโข กรรมการผู้จัดการ / กรรมการ

กรรมการผู้มีอำนาจลงนามแทนบริษัท
จำนวนสองในสามท่านลงลายมือชื่อและประทับตราสำคัญของบริษัท

ขอบเขต หน้าที่ และความรับผิดชอบ มีดังต่อไปนี้

1.  มีหน้าที่รับผิดชอบในการกำหนดแนวนโยบาย แผนงาน และกลยุทธ์ทางธุรกิจ
    โดยแนวนโยบายดังกล่าวต้องผ่านความเห็นชอบจากคณะกรรมการบริษัทก่อน

2.  จัดการงาน และควบคุมการดำเนินธุรกิจต่าง ๆ ของบริษัทอย่างมีประสิทธิภาพ

3.  ประเมินความเสี่ยงทั้งปวงที่จะเกิดขึ้นและที่คาดว่าจะเป็นปัจจัยสำคัญที่ส่งผลต่อการดำเนินงานของบริษัท
    โดยเฉพาะความเสี่ยงด้านการบริหารและการจัดการ

4.  พิจารณาอนุมัติการให้วงเงินสินเชื่อ และงานต่าง ๆ
    ตามที่ได้รับมอบหมายจากคณะกรรมการบริษัท

5.  รายงานถึงกิจการที่คณะกรรมการบริหารได้กระทำไปแล้วต่อคณะกรรมการบริษัท

คณะกรรมการตรวจสอบ (Audit Committee)

ที่ประชุมใหญ่สามัญผู้ถือหุ้นประจำปี 2544 เมื่อวันที่ 24 เมษายน 2544
ได้แต่งตั้งคณะกรรมการตรวจสอบจำนวนสามท่าน ประกอบด้วย

1. นางดารา อุษณาโชติ ประธานกรรมการตรวจสอบ

2. นายโสภณ เพชรเรือนทอง กรรมการตรวจสอบ

3. นายชฎิล พรหมพันธุ์ กรรมการตรวจสอบ

ขอบเขต หน้าที่ และความรับผิดชอบ มีดังต่อไปนี้

1.  ดูแลรายงานทางการเงินของบริษัทให้ตรงต่อความเป็นจริง ครบถ้วน เพียงพอ และเชื่อถือได้

2.  ดูแลให้บริษัทมีระบบการควบคุมภายในที่เหมาะสมและมีประสิทธิภาพ

3.  พิจารณา คัดเลือก และเสนอแต่งตั้งผู้สอบบัญชีของบริษัท

4.  ดูแลให้บริษัทปฏิบัติตามข้อกำหนดและกฎหมายที่เกี่ยวข้อง

5.  ดูแลไม่ให้เกิดความขัดแย้งทางผลประโยชน์

6.  จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบ

7.  ปฏิบัติการอื่นใดตามที่คณะกรรมการของบริษัทมอบหมาย

คณะกรรมการตรวจสอบทุกท่านเป็นกรรมการอิสระที่ไม่ได้เป็นเจ้าหน้าที่หรือลูกจ้างของบริษัท
ยกเว้นเลขานุการกรรมการตรวจสอบที่เป็นเจ้าหน้าที่ตรวจสอบภายในของบริษัท

ประธานกรรมการตรวจสอบและกรรมการตรวจสอบมีวาระในการดำรงตำแหน่งเช่นเดียวกับกรรมการบริษัทท่านอื่น

1.  ผู้บริหาร

รายชื่อและตำแหน่งผู้บริหารของบริษัทตั้งแต่ระดับผู้ช่วยผู้จัดการฝ่ายขึ้นไปจนถึงกรรมการผู้จัดการ มี
รายละเอียดดังนี้

-   คณะผู้บริหาร มีจำนวน 10 ท่าน ดังนี้

1. นายธีรภัทร์ โกยสุขโข กรรมการผู้จัดการ

2. นายทวีสิทธิ์ ตรีกิจวัฒนากุล ผู้จัดการฝ่ายสินเชื่อและการตลาด 1

3. นายวิศิษฐ์ เดชอำนวยพล ผู้จัดการฝ่ายสินเชื่อและการตลาด 2

4. นายสุทธิพงษ์ บูรณะชัยทวี ผู้จัดการฝ่ายสินเชื่อและการตลาด 3

5. นายกอบศักดิ์ ศรประชุม ผู้จัดการฝ่ายสินเชื่อและการตลาด 4

(รับตำแหน่งเมื่อวันที่ 11 กุมภาพันธ์ พ.ศ.2546)

6. นางสาวอภิญญา บริเวชชานนท์ ผู้จัดการฝ่ายสารสนเทศ /

  รักษาการผู้จัดการฝ่ายบริหาร

7. นางสาวจิราภรณ์ แมดสถาน ผู้จัดการฝ่ายปฏิบัติการ

8. นางสาววิภาจรี ธนูเศรษฐ ผู้จัดการฝ่ายบัญชีและการเงิน

9*. นายมานิต หิรัญประสิทธิกุล ผู้ช่วยผู้จัดการฝ่ายบริหาร

10*. นายบุญทวี เลิศศิลป์ ผู้ช่วยผู้จัดการฝ่ายพัฒนาธุรกิจ

(* ไม่เข้าข่ายผู้บริหารที่มีหน้าที่จัดทำรายงานการถือหลักทรัพย์)

-   ประวัติการทำผิดกฎหมาย

คณะกรรมการและเจ้าหน้าที่ระดับบริหารของบริษัทฯ ไม่มีผู้ใดมีประวัติการถูกไล่ออก ปลดออก
ให้ออก หรือต้องคดีเนื่องจากการกระทำทุจริต หรือเคยถูกฟ้องร้องล้มละลาย หรือถูกต้องโทษอาญา
หรือมีข้อพิพาทหรือการถูกฟ้องร้องระหว่างการตัดสินในช่วง 10 ปีที่ผ่านมา
รวมทั้งไม่เคยกระทำผิดกฎหมายว่าด้วยหลักทรัพย์และตลาดหลักทรัพย์
รวมทั้งข้อพิพาทหรือการถูกฟ้องร้องที่อยู่ระหว่างการพิจารณา

-   บุคลากร

ณ วันที่ 31 ธันวาคม 2545 บริษัทฯ มีจำนวนพนักงานรวม 53 คน มีผลตอบแทนเป็นเงินเดือนรวม
13,547,648.29 บาท บริษัทมีนโยบายในการอบรมพัฒนาพนักงานอย่างสม่ำเสมอ
ทั้งจากภายในและภายนอกองค์กร โดยพิจารณาจากคุณวุฒิ ประสบการณ์ และตำแหน่งงาน
เพื่อพัฒนาความรู้และประสิทธิภาพการทำงานของพนักงานทุกระดับ นอกจากนี้
บริษัทยังมีนโยบายในการพิจารณาปรับตำแหน่งพนักงานตามความเหมาะสมเป็นประจำทุกปี

1.  การดูแลเรื่องการใช้ข้อมูลภายใน

บริษัทมีนโยบายในการควบคุมดูแลไม่ให้ผู้บริหารนำข้อมูลภายในของบริษัทไปใช้เพื่อประโยชน์ส่วนตน
รวมทั้งเพื่อการซื้อขายหลักทรัพย์
โดยการควบคุมให้แต่ละฝ่ายงานสามารถเรียกข้อมูลดูได้เฉพาะส่วนงานของตนเท่านั้น
คงเหลือผู้บริหารที่เกี่ยวข้องบางท่าน ที่จะสามารถทราบข้อมูลได้ อย่างไรก็ตาม
บริษัทได้มีการแจ้งให้ผู้บริหารที่เกี่ยวข้องทราบถึงบทลงโทษที่จะได้รับจากตลาดหลักทรัพย์แล้ว
และไม่ปรากฏว่ามีการนำข้อมูลภายในไปใช้เพื่อประโยชน์ส่วนตนแต่อย่างใด